CELEX: 32012Y0405(02)
Language: sl
Date: 2012-02-16 00:00:00
Title: Protokol o sodelovanju med Evropsko komisijo in Odborom regij

5.4.2012   
            
            
               SL
            
            
               Uradni list Evropske unije
            
            
               C 102/6
            
         Protokol o sodelovanju med Evropsko komisijo in Odborom regij
   2012/C 102/02
   Evropska komisija (Komisija) in Odbor regij (Odbor) sta se
   ob upoštevanju Pogodbe o Evropski uniji (PEU) in Pogodbe o delovanju Evropske unije (PDEU), zlasti členov 305 do 307 in 263 PDEU ter člena 8 Protokola o uporabi načel subsidiarnosti in sorazmernosti, ki je priložen Pogodbam,
   ob upoštevanju Protokola o načinih sodelovanja med Evropsko komisijo in Odborom regij, podpisanega 17. novembra 2005, ter Dodatka, ki je bil podpisan 5. junija 2007;
   
               A.
            
            
               ker se je z Lizbonsko pogodbo, ki se sklicuje na načelo samouprave, uvaja kot cilj teritorialno kohezijo in v načelo subsidiarnosti vključuje lokalno in regionalno razsežnost, okrepila teritorialna razsežnost Evropske unije;
            
         
               B.
            
            
               ker je posvetovanje z Odborom regij obvezno za Evropsko komisijo, Evropski parlament in Svet, kjer je predvideno s Pogodbama;
            
         
               C.
            
            
               ker je upravljanje na več ravneh pomembno orodje za snovanje in izvajanje politik EU, dogovorila o naslednjem
            
         I.   SODELOVANJE V ZAKONODAJNIH POSTOPKIH IN NAČRTIH
   
   (i)   Delovni program Komisije
   
   
               1.
            
            
               V prvi polovici vsakega leta Odbor sprejme resolucijo, naslovljeno na Komisijo, v kateri navede svoja glavna stališča o delovnem programu Komisije za prihodnje leto. Resolucija temelji na političnih prednostnih nalogah Odbora in oceni spremljanja prejšnjih mnenj OR.
            
         
               2.
            
            
               Sestanek predsednika Komisije ali njenega podpredsednika, zadolženega za odnose z Odborom, in predsednika Odbora se organizira enkrat letno, v času priprave delovnega programa Komisije, z namenom oceniti uporabo tega protokola, zlasti učinkov mnenj Odbora.
            
         
               3.
            
            
               Predsednik Komisije ali njen podpredsednik, zadolžen za odnose z Odborom, Odboru vsako leto predstavi strateške prednostne naloge za naslednje leto. V ta namen Odbor organizira razpravo o prihodnosti Unije.
               Odbor pri oblikovanju svojih letnih političnih prednostnih nalog in pri organizaciji svojega dela upošteva prednostne naloge in roke, ki jih je določila Komisija.
            
         
               4.
            
            
               Enkrat letno se lahko organizira sestanek služb Komisije in Odbora, namenjen pregledu srednjeročnih pobud Komisije, h katerim lahko Odbor pomembno prispeva, in spremljanju njihovega izvajanja.
            
         (ii)   Postopki med celotnim zakonodajnim procesom
   
   
      Izmenjava informacij in navzočnost Komisije na sejah Odbora
   
   
               5.
            
            
               Komisija in Odbor izmenjujeta vso potrebno dokumentacijo in informacije v najkrajšem možnem času.
            
         
               6.
            
            
               Predsednik Odbora povabi člane Komisije, da sodelujejo pri delu Odbora, predvsem na plenarnih zasedanjih in sejah predsedstva, pa tudi pri posebnih dejavnostih, ki jih instituciji organizirata na podlagi skupnega dogovora. Član/članica Komisije ima pravico nastopiti na plenarnem zasedanju Odbora, kadar se obravnavajo predlogi v njegovi/njeni pristojnosti.
            
         
               7.
            
            
               V izjemnih okoliščinah lahko visoki uradniki Komisije nastopijo na seji predsedstva Odbora. Uradniki Komisije, zadolženi za dosjeje, ki jih obravnava Odbor, se v skladu z možnostmi udeležujejo sej komisij Odbora, na katere so vabljeni, da bi pojasnili predloge Komisije in se seznanili s stališči članov Odbora.
            
         
      Seznam posvetovanj
   
   
               8.
            
            
               Na podlagi delovnega programa Komisije generalni sekretar Komisije pošlje Odboru seznam predlogov za obvezno posvetovanje in predlogov za morebitno neobvezno posvetovanje, vključno s predhodnimi mnenji. Ta seznam lahko vsebuje tudi nezakonodajne dokumente, glede katerih namerava Komisija zaprositi Odbor za mnenje, in predloge za sodelovanje v zvezi s spoštovanjem načel subsidiarnosti in sorazmernosti.
            
         
      Neobvezna posvetovanja
   
   
               9.
            
            
               Neobvezno posvetovanje se lahko predvidi, če je izpolnjeno najmanj eno od naslednjih meril:
               
                           —
                        
                        
                           obravnavana tema izhaja iz zakonodajnih ali izvršilnih pooblastil decentraliziranih oblasti: regionalnih, lokalnih ali vmesnih,
                        
                     
                           —
                        
                        
                           predvideni predpisi Unije ali nacionalni ukrepi, ki morajo biti sprejeti za njihovo izvajanje, bodo verjetno neposredno vplivali na lokalne ali regionalne proračune in/ali delovanje lokalnih ali regionalnih uprav,
                        
                     
                           —
                        
                        
                           obravnavani ukrep Unije bo verjetno vplival na ekonomsko, socialno in teritorialno kohezijo,
                        
                     
                           —
                        
                        
                           prihodnji zakonodajni akt je posebno občutljiv z vidika subsidiarnosti,
                        
                     
                           —
                        
                        
                           namen predvidenih ukrepov je obveščanje in ozaveščanje evropskih državljanov o politikah Evropske unije na področjih, ki so v pristojnosti Odbora.
                        
                     
         
      Predhodna mnenja
   
   
               10.
            
            
               Komisija pozdravlja proaktivnejšo vlogo Odbora, ki že pred ukrepanjem na ravni Unije sprejema predhodna mnenja o prihodnjih politikah Unije in na področjih, o katerih ima ustrezne lokalne informacije.
               Obvestila v zvezi s temi posvetovanji pošilja podpredsednik Komisije, zadolžen za odnose z Odborom. Zaprosila za predhodna mnenja vsebujejo specifičen mandat in okvir povezanih ukrepov, ki se pripravijo na podlagi skupnega dogovora. Rok za to posvetovanje ne sme biti krajši od enega meseca od datuma, ko je predsednik Odbora prejel obvestilo o posvetovanju. Delovni program Komisije, ki mu je včasih priložen tekoči program, je podlaga za določanje tem takšnega posvetovanja.
               Politično spremljanje predhodnih mnenj bi lahko zagotovili z udeležbo člana Komisije na plenarnem zasedanju Odbora ali z udeležbo visokih uradnikov Komisije na seji pristojne komisije Odbora.
            
         
      Novo posvetovanje
   
   
               11.
            
            
               Komisija lahko zaprosi Odbor za pripravo novega mnenja o posledicah novonastalega rezultata zakonodajnega procesa za lokalne in regionalne oblasti.
               Če Komisija po svojem prvotnem zaprosilu Odboru bistveno spremeni besedilo predloga, po Pogodbah pa je predvideno obvezno posvetovanje, bo sama poskrbela za ponovno posvetovanje z Odborom.
            
         
      Spremljanje mnenj
   
   
               12.
            
            
               Odbor v svojih mnenjih, kjer je le mogoče, s sprejetjem posebnih predlogov za spremembe besedila Komisije poudari spremembe zakonodajnih predlogov, ki jih predlaga. Vsako mnenje Odbora vsebuje tudi povzetek.
            
         
               13.
            
            
               Odbor pošlje generalnemu sekretariatu Komisije v najkrajšem možnem času zapisnike sej in plenarnih zasedanj Odbora, katerih vsebina bi utegnila biti posebej zanimiva za Komisijo, zlasti kadar gre za uresničevanje načela subsidiarnosti.
            
         
               14.
            
            
               Da bi Odbor lahko pripravljal redna poročila o učinku svojega dela, mu Komisija najmanj dvakrat na leto pošlje podrobno obrazložitev razlogov za upoštevanje oziroma neupoštevanje pripomb iz njegovih mnenj.
               Ob tej priložnosti Komisija odgovori tudi na morebitne pomisleke glede subsidiarnosti, ki jih je Odbor izrazil v mnenjih.
            
         II.   SODELOVANJE V ZVEZI Z DEJAVNOSTMI
   
   
               15.
            
            
               Komisija in Odbor soglašata, da bosta z namenom povečati sinergijo med svojimi dejavnostmi okrepila sodelovanje, zlasti v zvezi s strategijo Evropa 2020, ekonomsko, socialno in teritorialno kohezijo ter pri izvajanju čezmejnega, medregionalnega in nadnacionalnega sodelovanja.
            
         
      Posvetovanja z lokalnimi in regionalnimi oblastmi
   
   
               16.
            
            
               Komisija se zaveda pomembne vloge Odbora v odnosih med institucijami, organi, uradi in agencijami Evropske unije ter lokalnimi in regionalnimi oblastmi v državah članicah.
            
         
               17.
            
            
               Odbor v sodelovanju s Komisijo razvija resnično strategijo posvetovanja z lokalnimi in regionalnimi oblastmi, pri čemer spoštuje pravice vseh udeleženih, postopek posvetovanja pa prične na najzgodnejši možni stopnji. Na tej podlagi Odbor pred spomladanskim zasedanjem Evropskega sveta organizira teritorialni dialog v okviru novega ciklusa upravljanja strategije Evropa 2020.
            
         
               18.
            
            
               V skladu z načelom dobrega upravljanja Odbor opravlja vse naloge posrednika pri dialogu z združenji lokalnih in regionalnih oblasti. Komisija zagotavlja, da je Odbor v celoti vključen v priprave na srečanja, ki jih instituciji organizirata skupaj.
            
         
      Strukturirani dialog z združenji
   
   
               19.
            
            
               Komisija in Odbor skupaj organizirata strukturirani dialog z združenji lokalnih in regionalnih oblasti. Eno letno srečanje v okviru strukturiranega dialoga je posvečeno razpravi Odbora in služb generalnega sekretariata Komisije o sprejetem delovnem programu Komisije. Med letom se po potrebi organizirajo srečanja za strukturirani dialog na sejah posameznih komisij Odbora, ki se jih udeležijo pristojni člani Komisije.
            
         
      Evropski semester
   
   
               20.
            
            
               Odbor vsako leto predloži poročilo o oceni vključevanja lokalnih in regionalnih oblasti v strategijo Evropa 2020, ki ga Komisija upošteva pri pripravi letnega pregleda rasti. Odbor na plenarno zasedanje povabi pristojnega člana Komisije, da predstavi letni pregled rasti.
               V pripravah na spomladansko zasedanje Evropskega sveta Odbor organizira teritorialni dialog. Glede organizacije dialoga se posvetuje s svojo platformo za spremljanje strategije Evropa 2020 in sestavi poročilo, ki se predloži Komisiji in Evropskemu svetu.
            
         
      Evropsko združenje za teritorialno sodelovanje
   
   
               21.
            
            
               Komisija namerava ob pomoči Odbora povečati prepoznavnost Evropskega združenja za teritorialno sodelovanje (EZTS) med lokalnimi in regionalnimi oblastmi ter službami institucij Unije. Odbor, ki vodi evidenco vseh obstoječih EZTS, bo poskrbel za to, da bo Komisija obveščena o vseh novih EZTS in da se ti podatki objavijo v seriji C Uradnega lista EU, kakor je določeno s členom 5(2) Uredbe (ES) št. 1082/2006.
            
         III.   IZVAJANJE NAČEL SUBSIDIARNOSTI IN SORAZMERNOSTI TER UPRAVLJANJE NA VEČ RAVNEH
   
   
      Skupščina političnih predstavnikov lokalnih in regionalnih oblasti
   
   
               22.
            
            
               Komisija se zaveda pomembne vloge Odbora kot skupščine, ki jo sestavljajo politični predstavniki lokalnih in regionalnih oblasti v Uniji. Tesno bo sodelovala z Odborom pri izvajanju člena 2 Protokola o uporabi načel subsidiarnosti in sorazmernosti, ki predvideva predzakonodajna posvetovanja, v katerih se upoštevajo lokalne in regionalne razsežnosti predvidenih ukrepov.
            
         
               23.
            
            
               V celotnem zakonodajnem procesu Odbor posveča posebno pozornost skladnosti zakonodajnih predlogov EU z načeloma subsidiarnosti in sorazmernosti, pri čemer upošteva veljavne določbe in predvidene spremembe. V ta namen Odbor uporablja svojo mrežo za nadzor subsidiarnosti, o rezultatih posvetovanj pa obvešča Komisijo. Komisija in Odbor si skupaj prizadevata za okrepitev načela partnerstva z upravljanjem na več ravneh v tistih politikah Unije, pri katerih je posvetovanje z Odborom obvezno.
               Komisija in Odbor si redno izmenjujeta informacije o nadzoru subsidiarnosti, zlasti o pomembnih mnenjih nacionalnih in regionalnih parlamentov. Če ima Odbor med zakonodajnim postopkom bistvene pomisleke glede spoštovanja načela subsidiarnosti, o tem nemudoma obvesti sozakonodajalce.
               Delo Odbora se razvija v okviru sodelovanja s Komisijo za vzpostavitev kulture subsidiarnosti. Komisija in Odbor se strinjata, da se morajo odločitve sprejemati čim bližje državljanom, z najustreznejšimi sredstvi in tam, kjer se lahko najučinkoviteje dosežejo zaželeni cilji. Komisija in Odbor soglašata, da morata določiti prednostna področja, na katerih je potreben poseben nadzor subsidiarnosti in sorazmernosti.
               Službe Komisije lahko Odbor zaprosijo za pomoč pri pripravi ocen učinkov. Platforme in mreže Odbora so lahko dobra točka dostopa do lokalnih in regionalnih oblasti, zato bi lahko omogočile Komisiji, da v ocenah učinkov poglobi analizo lokalnih in regionalnih vidikov, če je to potrebno. Odbor povzame svoje dejavnosti na tem področju v letnem poročilu, ki ga pošlje Komisiji.
            
         
               24.
            
            
               Odbor pripravlja za Komisijo letno poročilo o subsidiarnosti, ki ga Komisija vključi v svoje poročilo o boljši pripravi zakonodaje.
            
         IV.   ZUNANJA RAZSEŽNOST UNIJE
   
   
               25.
            
            
               Odbor razvija svoje dejavnosti – predvsem na zaprosilo Komisije – v zvezi z zunanjo razsežnostjo politik Unije na področjih, na katerih imajo lokalne in regionalne oblasti institucionalne pristojnosti. Sodelovanje s Komisijo je usmerjeno predvsem na:
               
                           (a)
                        
                        
                           podporo širitvenemu procesu in sodelovanje pri predpristopni politiki Unije;
                        
                     
                           (b)
                        
                        
                           podporo sosedski politiki, zlasti prek ustanovljenih institucionalnih platform, kot sta ARLEM (Evro-sredozemska skupščina lokalnih in regionalnih oblasti) in CORLEAP (Konferenca lokalnih in regionalnih oblasti za vzhodno partnerstvo);
                        
                     
                           (c)
                        
                        
                           spodbujanje lokalne in regionalne demokracije v tretjih državah (predvsem v državah kandidatkah in državah evropskega sosedstva), zlasti s spremljanjem volitev na lokalni in regionalni ravni;
                        
                     
                           (d)
                        
                        
                           podporo politik in stališč Unije v vlogi opazovalca na mednarodnih konferencah o področjih, kjer je predvideno tudi obvezno posvetovanje z Odborom;
                        
                     
                           (e)
                        
                        
                           razvoj in spodbujanje decentraliziranega sodelovanja, zlasti s stalno skupno podporo atlasu, portalu in konferenci o decentraliziranem sodelovanju za razvoj;
                        
                     
                           (f)
                        
                        
                           čezmejno sodelovanje med Unijo in sosednjimi državami.
                        
                     
         V.   POLITIKA OBVEŠČANJA IN KOMUNICIRANJA
   
   
               26.
            
            
               Komisija in Odbor na področju komuniciranja in obveščanja tesno sodelujeta, da bi izvajala dejansko decentralizirano komunikacijsko politiko na lokalni in regionalni ravni. Pri tem priznavata vlogo lokalnih in regionalnih oblasti pri obveščanju državljanov o politikah Unije.
            
         
               27.
            
            
               Komisija in Odbor sodelujeta predvsem pri organizaciji forumov in dogodkov, pomembnih za lokalne in regionalne oblasti, ter si prizadevata za skupno obveščanje medijev o teh dogodkih.
            
         
               28.
            
            
               Vzpostavijo se skupne komunikacijske dejavnosti, ki se redno posodabljajo in so usmerjene predvsem v:
               
                           —
                        
                        
                           sodelovanje med predstavništvi EU v državah članicah in člani Odbora v podporo skupnim komunikacijskim dejavnostim na nacionalni, regionalni in lokalni ravni,
                        
                     
                           —
                        
                        
                           izboljšanje sodelovanja in podpore za razvoj dejavnosti, namenjenih lokalnim in regionalnim medijem, ter povečanje sinergije z nacionalnimi združenji izvoljenih predstavnikov na regionalni in lokalni ravni,
                        
                     
                           —
                        
                        
                           sodelovanje na področju javnega mnenja prek izmenjave informacij in povratnih informacij o raziskavah Eurobarometer, ki so v interesu Odbora, in/ali prek raziskav Eurobarometer z lokalno in/ali regionalno razsežnostjo, kadar je le mogoče,
                        
                     
                           —
                        
                        
                           sodelovanje pri razvoju orodij, kot so spletne strani in bilteni, v okviru medinstitucionalnega uredniškega odbora za internet, da bi razvili poti obveščanja in komuniciranja s splošno javnostjo.
                        
                     
         
      V Bruslju, 16. februarja 2012
      
         
            Za Evropsko komisijo
         
         José Manuel BARROSO
         
            Predsednik
         
      
      
         
            Za Odbor regij
         
         Mercedes BRESSO
         
            Predsednica